वैदर्भी
बन्धपारुष्यरहिता शब्दकाठिन्यवर्जिता । नातिदीर्घ समासा च वैदर्भीरीतिरिष्यते ॥ रचनागतं शब्दगतं वा काठिन्यं यत्र न विद्यते, यत्र च रचना असमासाः अल्पसमासाः वा भवति तत्र वैदर्भीरीतिरित्यर्थः । यथा – वितरणगुणलीलातोषिताशेषलोके विभवति नरनाथे काकतीयान्वयेन्दौ । सुरतरुगणनायां कामधेनुप्रसङ्गे क्षितिसुरजनतेयं वीतकौतूहलासीत् ॥ अत्र बन्धपारुष्यस्य शब्दकाठिन्यस्य वाऽदर्शनात् नातिदीर्घसमासत्वात् वैदर्भीरीतिर्भवति । ‎